als_Latn dik_Latn sag_Latn
Në kuadër të Muajit të kulturës Shqipëri-Kosovë dhe në vijim të Marrëveshjes së bashkëpunimit midis tyre, Biblioteka Kombëtare e Shqipërisë dhe Biblioteka Kombëtare dhe Universitare e Kosovës organizuan në Prishtinë, nga data 20-22 nëntor 2007, edicionin e dytë të Konferencës Kombëtare të Bibliotekonimisë me titull “Bibliotekat dhe kujtesa kombëtare”.
Kjo Konferencë, tashmë tradicionale - e përvitshme -, e cila vitin e kaluar është mbajtur në Tiranë, u mbajt nën kujdesin dhe mbështetjen e Ministrisë së Turizmit, Kulturës, Rinisë dhe Sporteve të Shqipërisë si dhe Ministrisë së Arsimit, Shkencës dhe Teknologjisë dhe Ministrisë së Kulturës, Rinisë dhe Sporteve të Kosovës.
Në ceremoninë e çeljes së punimeve të konferencës morën pjesë funksionarë të ministrive përgjegjëse për bibliotekat në të dy vendet, bibliotekarë nga Kosova dhe Shqipëria etj. Fjalën e hapjes e mbajti z. Sali Bashota, drejtor i Bibliotekës Kombëtare dhe Universitare të Kosovës, i cili u uroi mirëseardhjen kolegëve nga Shqipëria. Ai u ndal në punën me mjaft vlerë që kanë bërë dhe bëjnë bibliotekat shqiptare në mbledhjen, përpunimin dhe shërbimin e materialeve bibliotekare si pjesë e rëndësishme e kujtesës kombëtare.
Z. Aurel Plasari, drejtor i Bibliotekës Kombëtare të Shqipërisë, pasi përshëndeti të pranishmit dhe i uroi punë të mbarë konferencës, theksoi rëndësinë e shërbimeve bibliotekare për ruajtjen e trashëgimisë kombëtare të shkruar sidomos në kushtet e zhvillimeve të teknologjive të reja të informacionit.
Në kumtesat e paraqitura në Konferencë nga njohësit më të mirë - me formim kulturor dhe bibliotekar - nga Shqipëria dhe Kosova, u analizuan praktikat, por dhe vizionet e përbashkëta për ruajtjen dhe mirëmbajtjen e trashëgimisë kulturore kombëtare, në përputhje me zhvillimet e reja të teknologjive dhe të shkencës së bibliotekave dhe informacionit.
Gjatë ditëve të Konferencës qëndroi e çelur edhe një ekspozitë, e përgatitur nga specialistët e Bibliotekës Kombëtare të Shqipërisë, në kuadër të Vitit jubilar “Kuteli” për nder të 100-vjetorit të lindjes së shkrimtarit të madh.
als_Latn als_Latn als_Latn als_Latn als_Latn als_Latn